苏轼
秦少游梦发殡而葬之者云是刘发之柩是岁发首
君看三代士执雉，本以杀身为小补。
居官死职战死绥，梦尸得官真古语。
五行胜己斯为官，官如草木吾如土。
仕而未禄犹宾客，待以纯臣盖非古。
馈焉曰献称寡君，岂比公卿相尔汝。
世衰道微士失已，得丧悲欢反其故。
草袍芦箠相妩媚，饮酒嬉游事群聚。
曲江船舫月灯球，是谓舞殡而歌墓。
看花走马到东野，余子纷纷何足数。
二生年少两豪逸，诗酒不知轩冕苦。
故令将仕梦发棺，劝子勿为官所腐。
涂车刍灵皆假设，著眼细看君勿误。
时来聊复一飞鸣，进隐不须烦伍举。